Diari Oficial de la Generalitat Valenciana


Sumari del DOGV 9734, del 28-11-2023 (2023/11310)

RESOLUCIÓ de 22 de novembre de 2023, del conseller de Sanitat, per la qual s'aproven les relacions de llocs de treball, de naturalesa funcionarial, la gestió dels quals és atribuïda a la Conselleria de Sanitat.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9734

Data del DOGV
:   28-11-2023

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2023/11365


Data del document
:   22-11-2023

Organisme emissor
:   Conselleria de Sanitat

Tipus de document
:   Resolució

Correcció d'errades

RESOLUCIÓ de 22 de novembre de 2023, del conseller de Sanitat, per la qual s'aproven les relacions de llocs de treball, de naturalesa funcionarial, la gestió dels quals és atribuïda a la Conselleria de Sanitat. [2023/11150]  
La naturalesa funcionarial dels llocs de gestió sanitària de la conselleria competent en matèria de sanitat determina que la normativa d'aplicació a aquests siga la Llei 4/2021, de 16 d'abril, de la funció pública valenciana (LFPV), desenvolupada en aquesta matèria pel Decret 56/2013, de 3 de maig, del Consell, pel qual s'establixen els criteris generals per a la classificació dels llocs de treball, i el procediment d'elaboració i aprovació de les relacions de llocs de treball de l'Administració de la Generalitat.  
L'LFPV configura les relacions de llocs de treball (RPT) com un instrument tècnic a través del qual les administracions públiques organitzen, racionalitzen i ordenen el seu personal per a una eficaç prestació del servei públic. Aquest instrument de què disposa l'Administració per a la finalitat indicada, de conformitat amb l'LFPV, inclou en relació amb els llocs que conté el nombre, la denominació, la naturalesa jurídica, la classificació professional, les retribucions, la forma de provisió, l'adscripció orgànica, la localitat, els requisits per a la seua provisió, la competència lingüística, les funcions, els mèrits, si és el cas, la pertinença a una agrupació de llocs de treball, si pertoca, el percentatge de jornada, si correspon, i qualsevol altra circumstància rellevant per a la seua provisió.  
Com a particularitat, donada l'atribució de la gestió de determinats llocs funcionarials a la conselleria competent en matèria de sanitat, és aquesta també la competent per a l'elaboració, tramitació i aprovació d'aquestes relacions de llocs de treball, d'acord tant amb l'LFPV com amb la normativa vigent en matèria de transparència en l'àmbit de la Comunitat Valenciana.  
L'antecedent de la present resolució es troba en la de 26 de maig de 2022, del conseller de Sanitat Universal i Salut Pública (DOGV 9353, 02.06.2022), per la qual es van aprovar les relacions de llocs de treball, de naturalesa funcionarial, la gestió dels quals és atribuïda a la Conselleria de Sanitat.  
Des de la data d'entrada en vigor de la precedent RPT, han concorregut circumstàncies de diferent índole en l'àmbit de la Conselleria de Sanitat que han motivat l'adopció de modificacions tant normatives com administratives, les quals han influït en el contingut de les RPT prèviament aprovades i han de ser reflectides en aquest instrument de planificació de llocs. Aquest fet, juntament amb el temps transcorregut des de l'aprovació de l'anterior RPT, justifica l'aprovació mitjançant la present resolució d'una nova relació, i es concreten les modificacions que la present RPT incorpora fonamentalment en les següents:  
- Mitjançant el Decret 135/2023, de 10 d'agost, del Consell, s'aprova l'actual Reglament orgànic i funcional de la Conselleria (ROF), que ha actualitzat l'anterior, contingut en el Decret 185/2020, de 13 de novembre, del Consell, fins al nivell de les direccions generals, i cal destacar com a principals novetats: a) l'atribució de les competències d'inspecció sanitària a la Sotssecretaria, b) la creació de la Direcció General de Gestió Econòmica, Contractació i Infraestructures, dependent ara de la Sotssecretaria i que incorpora també les funcions de l'anterior Direcció General d'Alta Tecnologia, Inversions i Infraestructura, c) la creació de la Secretaria Autonòmica de Planificació, Informació i Transformació Digital que inclou les noves direccions generals d'Informació Sanitària, Qualitat i Avaluació i d'Investigació i Innovació, d) la divisió de l'anterior Direcció General d'Assistència Sanitària en tres direccions generals (Direcció General d'Assistència Primària, Direcció General d'Assistència Hospitalària i Direcció General d'Informació Sanitària, Qualitat i Avaluació), la qual cosa comportarà la redistribució dels seus llocs en les citades direccions generals i e) l'atribució directa de les competències en matèria de sistemes i tecnologies de la informació i la comunicació en l'àrea de la sanitat a la Secretaria Autonòmica de Planificació, Informació i Transformació Digital.  
  
- Havent-se produït recentment l'aprovació de l'Ordre 4/2023, de 13 d'octubre, de la Conselleria de Sanitat, per la qual es desenvolupa el citat ROF, cal dur a terme un procediment administratiu d'actualització de la vinculació dels llocs de funcionaris de gestió sanitària a les direccions generals en què se situen les subdireccions generals i els serveis que hagueren resultat creats, modificats o suprimits. No obstant això, vist el temps transcorregut des de l'aprovació de l'anterior RPT, atés que la tramitació d'aquest procediment d'actualització requerix un període mínim de temps i trobant-se ja iniciada la tramitació de l'aprovació de la present RPT, es considera que per criteris d'oportunitat ha de continuar aquesta tramitació.  
  
- Des de la publicació de les anteriors RPT s'han tramitat diferents expedients de modificació de plantilles, conseqüència dels quals s'han produït tant amortitzacions de diferents llocs de treball, com la creació de nous llocs o la reconversió o reclassificació d'aquests, mitjançant la introducció de canvis en la denominació del lloc, en l'adscripció al centre de treball i, en definitiva, en les característiques del lloc que configuren el contingut de les RPT. Alguns d'aquests expedients de modificació de plantilla han derivat de procediments d'execució de sentències i han quedat tots aquests reflectits en les actuals relacions de llocs.  
  
- En exercici de la competència d'aquesta conselleria en matèria de gestió d'una assistència sanitària i de salut pública adequada, s'ha produït un reforç destacable de la plantilla funcionarial de gestió sanitària.  
  
- Finalment, es troben declarats a amortitzar els llocs del cos de farmacèutic titular, declarats a extingir per la Llei 4/2005, de 17 de juny, de la Generalitat, de salut pública de la Comunitat Valenciana. En aquest sentit, s'han resolt diversos expedients de modificació de plantilla en virtut dels quals ha tingut lloc l'amortització de llocs de farmacèutic titular i la creació de llocs de farmacèutic de salut pública. Així mateix, s'han amortitzat altres llocs per raons organitzatives, així com, de manera singularitzada, aquells llocs respecte dels quals no hi ha correspondència amb el grup de titulació.  
  
Per a poder dur a terme l'adequada i transparent planificació de les necessitats de recursos humans i per a possibilitar l'execució dels processos de provisió de llocs, així com dels oportuns processos selectius en la corresponent oferta d'ocupació pública, es fa imprescindible l'actualització periòdica de les RPT, de manera que siguen un fidel reflex de la classificació dels llocs de treball de naturalesa funcionarial la gestió dels quals és atribuïda a aquesta conselleria, així com de la seua adscripció a l'estructura organitzativa vigent. Els canvis a què s'ha fet referència en els punts anteriors resulten rellevants en aquest aspecte, atés que l'absència de constància dels llocs nous o que han resultat modificats des de la publicació de la RPT prèvia, impedix la seua inclusió tant en les ofertes d'ocupació pública com en les convocatòries de provisió per a la seua cobertura amb caràcter definitiu.  
Mentre té lloc el corresponent procediment d'adaptació dels llocs al que establix l'Ordre 4/2023, de 13 d'octubre, de la Conselleria de Sanitat, per la qual es desenvolupa el ROF, l'annex de la present resolució reflectix la denominació actual dels òrgans superiors i directius continguda en el Decret 135/2023, de 10 d'agost, del Consell, que aprova l'actual Reglament orgànic i funcional de la Conselleria, ROF actualment vigent, sense especificació concreta i individualitzada dels llocs corresponents a cadascun d'aquests fins a la data en què resulte possible procedir a realitzar la seua correcta i definitiva distribució entre aquests òrgans. Així mateix, l'annex manté l'anterior nomenclatura dels llocs de subdirecció general i cap de servei fins que es realitzen els pertinents expedients de modificació de plantilles, per a adequar la nomenclatura i els llocs existents o suprimits a l'ordre de desenvolupament de l'actual ROF.  
  
La Direcció General de Pressupostos de la Conselleria d'Hisenda i Model Econòmic ha informat favorablement sobre l'existència de dotació pressupostària dels llocs de treball continguts en la present resolució.  
Les RPT han sigut negociades en la mesa sectorial de Sanitat celebrada el dia 16 de novembre de 2023.  
Per tot el que s'ha exposat anteriorment, en virtut de les competències atribuïdes per l'article 8.2 de la Llei 4/2021, de 16 d'abril, de la funció pública valenciana, resolc:  
  
  
Primer  
Aprovar les relacions de llocs de treball de naturalesa funcionarial la gestió de les quals és atribuïda a la Conselleria de Sanitat, contingudes en l'annex adjunt.  
  
Segon  
Publicar les relacions esmentades en el Diari Oficial de la Generalitat Valenciana.  
  
Tercer  
La present resolució tindrà efectes des de l'endemà de la seua publicació en el Diari Oficial de la Generalitat Valenciana.  
  
Contra la present resolució, que posa fi a la via administrativa, es podrà interposar recurs contenciós administratiu, en el termini de dos mesos, comptats des de l'endemà de la seua notificació, davant el jutjat contenciós administratiu que corresponga, segons disposa l'article 123 de la Llei 39/2015, d'1 d'octubre, de procediment administratiu comú de les administracions públiques, en relació amb els articles 8.2.a, 25 i 46.1 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se potestativament recurs de reposició davant el mateix òrgan que la dicta, en el termini d'un mes, comptat des de l'endemà de la seua notificació o qualsevol altre recurs que s'estime convenient per a la defensa dels seus interessos.  
  
València, 22 de novembre de 2023.- El conseller de Sanitat: Marciano Gómez Gómez.